Uznesenie Európskeho parlamentu o revízii Dohody z Cotonou a stanovení sumy pre 10. ERF



Úradný vestník 292 E , 01/12/2006 S. 0119 - 0121



P6_TA(2006)0112 Revízia Dohody z Cotonou a stanovenie sumy pre 10. ERF Uznesenie Európskeho parlamentu o revízii Dohody z Cotonou a stanovení sumy pre 10. ERF Európsky parlament, - so zreteľom na Dohodu o partnerstve medzi štátmi Afriky, Karibiku a Tichomoria (AKT) na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 [1] v znení zmien a doplnení prijatých 24. júna 2005 v Luxemburgu (Dohoda z Cotonou), a najmä na jej prílohu Ia, ktorá sa týka viacročného rámca spolupráce podľa Dohody z Cotonou, - so zreteľom na oznámenie Komisie pre Radu a Európsky parlament pod názvom "Smerom k plnej integrácii spolupráce s krajinami AKT do rozpočtu EÚ" z 8. októbra 2003 (KOM(2003)0590), - so zreteľom na závery predsedníctva Európskej rady z 15. a 16. decembra 2005, najmä na ich bod 70 a prílohu II o príspevkoch jednotlivých členských krajín pre krajiny AKT, - so zreteľom na svoje uznesenie z 1. apríla 2004 o zahrnutí Európskeho rozvojového fondu do rozpočtu EÚ [2], uznesenie z 8. júna 2005 o politických výzvach a rozpočtových prostriedkoch rozšírenej Únie na roky 2007 - 2013 [3] a uznesenie zo 17. novembra 2005 o rozvojovej stratégii pre Afriku [4], - so zreteľom na záväzky, ktoré prijali členské štáty v roku 2005, a to najmä, že: - Európske únia a jej členské štáty dosiahnu do roku 2015 cieľ OSN, ktorým je 0,70 % HND EÚ, čo by malo zvýšiť príspevok EÚ na rozvojové ciele milénia (RCM) z 33 miliárd EUR v roku 2003 na viac než 84 miliárd EUR do roku 2015 (závery Európskej rady zo 16. a 17. júna 2005), - prechodný cieľ EÚ - 0,56 % - bude dosiahnutý do roku 2010, čo by zvýšilo prísun oficiálnej rozvojovej pomoci EÚ (ORP) na 67 miliárd EUR (závery predsedníctva Európskej rady zo 16. a 17. júna 2005), - EÚ a ostatní darcovia zdvojnásobia pomoc pre Afriku a tak do roku 2010 poskytnú Afrike ORP vo výške 25 miliárd USD [5] (Komuniké z Gleneagles, vydané 8. júla 2005 skupinou G8 na stretnutí v Gleneagles), - so zreteľom na článok 108 ods. 5 rokovacieho poriadku, A. keďže v prílohe 1a k Dohode z Cotonou sa uvádza, že "Počas tohto nového obdobia Európska únia zachová svoje úsilie týkajúce sa pomoci krajinám AKT najmenej na úrovni 9. ERF bez zostatkov; toto by sa malo doplniť na základe odhadov Komisie o vplyve inflácie, rastu v rámci Európskej únie a rozšírenia o 10 nových členských štátov v roku 2004", B. keďže Komisia pôvodne vypočítala pre 10. Európsky rozvojový fond (ERF) na obdobie 2008 - 2013 (6 rokov) sumu 24,948 miliárd EUR, ale Európska rada sa na zasadnutí 15. - 16. decembra 2005 v Bruseli dohodla len na sume 22,682 miliárd EUR, C. keďže toto zníženie o 2 miliardy EUR je v rozpore so záväzkami Únie podľa prílohy 1a k Dohode z Cotonou a nevyjadruje početné politické sľuby z roku 2005 týkajúce sa podstatného zvýšenia rozvojovej pomoci, D. keďže krajiny AKT by nesúhlasili s Dohodou z Cotonou, keby príloha 1a o financovaní nebola jej súčasťou, a preto je potrebné, aby členské štáty EÚ dodržali svoje záväzky, E. keďže sa vyžaduje určité vysvetlenie pred tým, ako Európsky parlament udelí svoj súhlas s revidovanou Dohodou z Cotonou, F. keďže zahrnutie ERF do rozpočtu EÚ nie je zázračným všeliekom na všetky problémy a ani prekážkou efektívnosti partnerstva EÚ-AKT, G. keďže je oprávnené uvažovať o reforme ERF 40 rokov po jeho zriadení a keďže súčasný systém nie je schopný vyriešiť problémy súvisiace s časom potrebným na uvoľnenie prostriedkov a s akumuláciou nevyužitých rozpočtových prostriedkov (11 miliárd EUR), H. keďže rozšírenie EÚ o Rumunsko a Bulharsko je naplánované na rok 2007, I. keďže 15. decembra 2005 pristúpil k Dohode z Cotonou Východný Timor, J. so zreteľom na obavy, ktoré vyjadrili zámorské štáty a územia (OCT) v súvislosti s ich vylúčením z 10. ERF a na neistotu pokiaľ ide o spolupráce OCT a EÚ, K. keďže prvoradými cieľmi Dohody z Cotonou sú odstránenie chudoby, trvalo udržateľný rozvoj a postupná integrácia krajín AKT do svetového hospodárstva; keďže všetky štáty AKT a EÚ sa zaviazali snažiť sa o dosiahnutie RCM, L. keďže v Dohode z Cotonou má zvýšený význam politický dialóg a rozvoj musí podporovať dodržiavanie ľudských práv, demokratické princípy a dobrú správu, ako aj trvalo udržateľný rozvoj, 1. vyjadruje poľutovanie nad tým, že celková suma pre 10. ERF, ktorú stanovila Európska rada, je nižšia ako pôvodný výpočet Komisie; 2. vyjadruje poľutovanie nad tým, že početné politické sľuby z roku 2005 v prospech podstatného zvýšenia ORP sa neprejavili podstatným zvýšením príspevkov členských štátov do ERF; zdôrazňuje, že navrhovaná suma pre 10. ERF predstavuje iba 0,028 % HDP členských štátov; 3. odsudzuje skutočnosť, že členské štáty sa na jednej strane zaviazali zvýšiť rozvojovú pomoc, ale na strane druhej, ak výška prostriedkov pre 10. ERF ostane na úrovni stanovenej Európskou radou, celkové objemy prostriedkov pre ORP spravované Komisiou sa do roku 2015 znížia z 19 % na iba 14 %, čím v skutočnosti dôjde k opätovnému presunutiu rozvojovej politiky do kompetencie členských štátov; 4. vyzýva členské štáty, aby zvážili podstatné zvýšenie svojich príspevkov do 10. ERF; 5. vyzýva Radu a Komisiu, aby objasnili, ako bude financovaný rozvojový rozmer dohôd o hospodárskom partnerstve, o ktorých sa v súčasnosti rokuje; 6. nalieha na Radu, aby poskytla ďalšie prostriedky pre programy "pomoc obchodu" a trvá na tom, aby sa na tieto programy nepoužívali zdroje, ktoré sú už vyčlenené na iné rozvojové iniciatívy, ako napr. na RCM; 7. vyzýva Radu, aby zabezpečila, že po pristúpení Rumunska a Bulharska do EÚ sa ich príspevky do 10. ERF prirátajú k ostatným príspevkom; 8. vyzýva Radu, aby zohľadnila pristúpenie Východného Timoru k Dohode z Cotonou a skutočnosť, že pomoc pre túto novú krajinu by mala v súlade s ustanovením uvedeným v prílohe 1a k Dohode z Cotonou predstavovať jednoznačne doplnkovú pomoc; 9. vyzýva Radu a Komisiu, aby čo najskôr objasnili otázku budúceho financovania spolupráce s OCT; 10. vyzýva Radu a Komisiu, aby objasnili budúce financovanie Africkej únie, vrátane úrovne financovania, ktorá by mala byť zabezpečená z programu MEDA; 11. pripomína, že všetky výdavky ERF musia zodpovedať kritériám oprávnenosti ORP, ktoré stanovil Výbor pre rozvojovú pomoc OECD; 12. vyzýva Komisiu, aby zohrávala vedúcu úlohu pri zabezpečovaní koordinácie medzi členskými štátmi s cieľom posilniť efektívnosť financovania rozvoja zo zdrojov EÚ, ako aj zo zdrojov jednotlivých štátov; 13. poveruje svojho predsedu, aby toto uznesenie postúpil Rade Komisii, vládam členských štátov EÚ a krajín AKT. [1] Ú. v. ES L 317, 15.12.2000, s. 3. [2] Ú. v. EÚ C 103 E, 29.4.2004, s. 833. [3] Prijaté texty, P6_TA(2005)0224. [4] Prijaté texty, P6_TA(2005)0445. [5] V porovnaní s rokom 2004 sa výška pomoci zdvojnásobí. --------------------------------------------------